એક સમયે બાંદરા મુંબઈનું સેન્ટર પૉઇન્ટ ગણાતું, પણ છેલ્લાં પંદર-સત્તર વર્ષમાં મુંબઈ એટલુંબધું ડેવલપ થઈ ગયું છે કે બાંદરાને બદલે હવે સાંતાક્રુઝ અને પાર્લા મુંબઈનાં સેન્ટર પૉઇન્ટ જેવાં થઈ ગયાં છે. એમાં પણ બાંદરા-વરલી સી-લિન્કને કારણે તો સાવ નિરાંત થઈ ગઈ છે. આજે મને મારા ઘરેથી નેહરુ ઑડિટોરિયમ પહોંચતાં મૅક્સિમમ ૨૦ મિનિટ લાગે છે અને તેજપાલ ઑડિટોરિયમ પહોંચતાં અડધો કલાક થાય. ભાઈદાસ ઑડિટોરિયમ પર હું આઠથી દસ મિનિટમાં પહોંચી જાઉં. બોરીવલીની વાત કરું તો બોરીવલીમાં આવેલા પ્રબોધન ઠાકરે ઑડિટોરિયમ પહોંચતાં માંડ બાવીસથી પચીસ મિનિટ લાગે છે. મારું શૂટિંગ મોટા ભાગે ગોરેગામ, ચારકોપ કે ફિલ્મસિટીમાં હોય. આ બધી જગ્યાએ પહોંચવામાં પણ અડધો કલાકથી વધુ ટાઇમ નથી લાગતો. અંધેરી પણ સાંતાક્રુઝની લગોલગ છે એટલે પ્રોડક્શન હાઉસ સાથેનાં બધાં કામ પણ ટ્રાવેલિંગમાં વધુ સમય બગાડ્યા વિના સરળતાથી થાય છે. ઍરર્પોટ પણ અમારે ત્યાં જ છે એટલે એ રીતે પણ મને રાહત રહે છે. એજ્યુકેશનની દૃષ્ટિએ પોદાર કૉલેજ છે. મીઠીબાઈ કૉલેજ જવું હોય તો સાંતાક્રુઝથી સાત-આઠ મિનિટ માંડ લાગે. એટલે આમ જોઈએ તો અત્યારના તબક્કે સાંતાક્રુઝ મુંબઈગરા માટે રહેવાની બેસ્ટ જગ્યા છે એવું ચોક્કસ કહી શકાય.